KLASA: P-229/20

URBROJ: 711-02-01/03-2024-05

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva, te Ines Pavlačić, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Đure Anđelkovića OIB: …………….,** **općinskog načelnika Općine Davor**, na 61. sjednici održanoj 4. listopada 2024., donosi sljedeću

**ODLUKU**

**I.** **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u odnosu na nesklad i nesrazmjer između prijavljene imovine iz obveznika podnesenih i stanja imovine kako proizlazi iz izvješća o imovinskom stanju dužnosnika podnesenog 10. srpnja 2017. i stanja imovine kako proizlazi iz podataka pribavljenih od nadležnih tijela, i to:**

**- u dijelu podataka „Primanja na mjesečnoj razini od dužnosti za koju se podnosi izvješće o imovinskom stanju“ u kojima je prijavljena mjesečna plaća u neto iznosu od 8.900,70 kn, odnosno na godišnjoj razini u iznosu od 106.808,40 kn, dok iz pribavljenih podataka proizlazi je dužnosnik u 2019. primio neto plaću u ukupnom iznosu od 122.022,89 kn, a u 2020. neto plaću u ukupnom iznosu od 131.140,17 kn, obveznik Đuro Anđelković počinio je povredu članka 27. ZSSI-a, u vezi s člankom 8. i 9. ZSSI-a.**

**II Za povredu ZSSI-a opisanu pod točkom I. ove izreke dužnosniku Đuri Anđelkoviću se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od ukupnom iznosu od 300,00 eura, koja će trajati 3 mjeseca, a izvršit će se u 3 jednaka uzastopna mjesečna obroka, svaki u pojedinačnom iznosu od 100,00 eura.**

Obrazloženje

Povjerenstvo je 8. listopada 2020. pod brojem 711-U-3640-P-229/30-01-3 zaprimilo prijavu podnesenu protiv dužnosnika Đure Anđelkovića, općinskog načelnika Općine Davor, povodom koje je otvoren predmet broj P-229/20.

U prijavi se u bitnom navodi kako je dužnosnik u izvješću o imovinskom stanju naveo da za obnašanje navedene dužnosti prima plaću u mjesečnom neto iznosu od 8.900,00 kn, premda je dužnosniku utvrđen novi koeficijent za obračun plaće. Uz to se navodi kako je u izvješću o imovinskom stanju dužnosnik naveo vrijednost nekretnine, kuće s okućnicom, u iznosu od 350.000,00 kn, dok vrijednost iste navodno iznosi preko 1.000.000,00 kn.

Dužnosnik Đuro Anđelković obnašao je dužnost u vrijeme prethodno važećeg ZSSI-a, stoga je bio u obvezi podnositi izvješća o imovinskom stanju dužnosnika sukladno odredbama propisanim tim Zakonom, a na istoj je dužnosti zatečen stupanjem novog Zakona o sprječavanju sukoba interesa na snagu 25. prosinca 2021.

Povjerenstvo pritom ističe kako je člankom 60. Zakona o sprečavanju sukoba interesa („Narodne novine" broj 143/21., dalje u tekstu: ZSSI/21), koji je stupio na snagu 25. prosinca 2021., propisano da će se postupci započeti prije stupanja na snagu ZSSI/21 dovršiti prema odredbama ZSSI-a.

Člankom 3. stavkom 1. podstavkom 39. ZSSI-a propisano je kako su općinski načelnici dužnosnici u smislu odredbi ZSSI-a, stoga je Đuro Anđelković povodom obnašanja dužnosti općinskog načelnika Općine Davor obvezan postupati sukladno odredbama ZSSI-a.

Uvidom u Registar obveznika (dužnosnika) koji vodi Povjerenstvo, utvrđeno je da je obnašao dužnost općinskog načelnika Općine Davor u mandatu od 24. svibnja 2013. do 28. svibnja 2017., od 29. svibnja 2017. od 19. svibnja 2021. te da istu dužnost obnaša i od 20. svibnja 2021.

Člankom 8. stavkom 1. ZSSI-a propisano je kako su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisano je, između ostalog, kako su dužnosnici obvezni dostaviti izvješće Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Izvješće o imovinskom stanju dužnosnika se sukladno članku 8. stavku 9. ZSSI-a podnosi na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Sukladno odredbi članka 20. stavka 3. ZSSI-a, obveze koje za dužnosnika proizlaze iz članaka 8. i članaka 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Čankom 21. stavkom 1. ZSSI-a propisano je kako Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je kako redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a, Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i članka 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je 21. lipnja 2024. odlučilo da u predmetu P-229/20 postoje pretpostavke za pokretanje postupka vezano za moguću povredu odredbe članka 27. u svezi sa člancima 8. i 9. ZSSI-a u odnosu na nesklad i nerazmjer između prijavljene imovine iz izvješća o imovinskom stanju dužnosnika podnesenog 10. srpnja 2017. i stanja imovine kako proizlazi iz podataka pribavljenih od nadležnih tijela.

Imajući na umu okolnosti prijave, u ovom je predmetu bilo potrebno provesti ciljanu redovitu provjeru prijavljenih podataka u odobrenim imovinskim karticama obveznika, koje su relevantne za razdoblje na koje se upućuje u prijavi, a u odnosu na predmet imovine na koji se upućuje u prijavi.

Nakon prikupljenih podataka i provedene redovite provjere Povjerenstvo je na 54. sjednici Povjerenstva održanoj 21. lipnja 2024. pokrenulo postupak radi moguće povrede članka 8. i 9. ZSSI te je o istome obavijestilo dužnosnika obaviješću KLASA: P-229/20; URBROJ: 711-02-01/03-2024-03 Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Na navedenu Odluku o pokretanju postupka koju je zaprimio 8. srpnja 2024. dužnosnik se očitovao dopisom zaprimljenim u Povjerenstvu 17. srpnja 2024.,navodeći da u potpunosti ostaje kod navoda iznesenih u dopisu od 10. studenog 2023.

Uvidom u izvješće o imovinskom stanju dužnosnika podnesenog 10. srpnja 2017. utvrđeno je da je dužnosnik u dijelu izvješća „Primanja na mjesečnoj razini od dužnosti za koju se podnosi izvješće o imovinskom stanju“ naveo da od Općine Davor prima mjesečnu neto plaću u iznosu od 8.900,70 kn, odnosno na godišnjoj razini u iznosu od 106.808,40 kn.

Uvidom, na temelju ovlaštenja, u informacijski sustav Porezne uprave, odnosno u Izvješće o primicima, porezu na dohodak i prirezu te doprinosima za obvezna osiguranja (obrazac JOPPD), Povjerenstvo je utvrdilo da je dužnosniku Đuri Anđelkoviću Općina Davor izvršila sljedeće ukupne godišnje isplate s osnove dohotka od nesamostalnog rada: -u 2019. ukupni neto iznos od 122.022,89 kn, -u 2020. ukupni neto iznos od 131.140,17 kn.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018.g. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10,00%, dok se svako veće odstupanje smatra neskladom, odnosno nerazmjerom u smislu ZSSI-a.

Slijedom navedenog, iz usporedbe podataka iz provjeravanog izvješća o imovinskom stanju od 10. srpnja 2017. dužnosnika Đure Anđelkovića i podataka prikupljenih od Porezne uprave Ministarstva financija proizlazi nerazmjer u pogledu prijavljenog podatka o iznosu neto plaće obveznika za 2019., nastao istekom 2019. propustom prijave promjene, s obzirom da je ukupni neto iznos isplaćene plaće u toj godini (122.022,89 kn) za više od 10% veći od iznosa koji je obveznik prijavio tada aktualnom izvješću o imovinskom stanju imovinskoj kartici (106.808,40 kn preračunato na godišnjoj razini). Nadalje, iz usporedbe podataka navedenog izvješća o imovinskom stanju i podataka prikupljenih od Porezne uprave Ministarstva financija proizlazi nerazmjer u pogledu prijavljenog podatka o iznosu neto plaće obveznika za 2020., nastao istekom 2019. propustom prijave promjene, s obzirom da je ukupni neto iznos isplaćene plaće u toj godini (131.140,17 kn) za više od 10% veći od iznosa koji je obveznik prijavio tada aktualnom izvješću o imovinskom stanju imovinskoj kartici (106.808,40 kn preračunato na godišnjoj razini).

Slijedom navedenog, usporedbom podataka iz navedenih izvješća o imovinskom stanju dužnosnika Đure Anđelkovića i prikupljenih podataka od nadležnih tijela, Povjerenstvo je utvrdilo kako je nastao nerazmjer između prijavljene imovine iz izvješća o imovinskom stanju dužnosnika podnesenog 10. srpnja 2017. i stanja imovine kako proizlazi iz podataka pribavljenih od nadležnih tijela, i to:

- u dijelu podataka „Primanja na mjesečnoj razini od dužnosti za koju se podnosi izvješće o imovinskom stanju“ u kojima je prijavljena mjesečna plaća u neto iznosu od 8.900,70 kn, odnosno na godišnjoj razini u iznosu od 106.808,40 kn, dok iz pribavljenih podataka proizlazi je dužnosnik u 2019. primio neto plaću u ukupnom iznosu od 122.022,89 kn, a u 2020. neto plaću u ukupnom iznosu od 131.140,17 kn.

Povjerenstvo je donijelo zaključak broj 711-I-2275-RP-60-20/22-02-10 od 27. listopada 2023. kojim je pozvalo dužnosnika da se očituje na utvrđeni nerazmjer, a na koji se dužnosnik očitovao očitovanjima zaprimljenim u Povjerenstvu 10. studenog 2023. i 16. studenog 2023.

U očitovanjima dužnosnik navodi da je nakon stupanja na dužnost 2017., 10. srpnja 2017. podnio imovinsku karticu sukladno Zakonu o sprječavanju sukoba interesa koji je tada bio na snazi, u kojoj je u dijelu „Primanja na mjesečnoj razini od dužnosti za koju se podnosi izvješće o imovinskom stanju” naznačio svoja realna primanja u trenutku podnošenja imovinske kartice u neto iznosu od 8.900,70 kuna, odnosno 106.808,40 kuna na godišnjoj razini, kako je i navedeno u točki I. Zaključka.

U godinama 2019. i 2020. došlo je do povećanja koeficijenta za izračun plaće, a samim tim i iznosa plaće, što pojašnjava sljedećim činjenicama:

-godine 2019. na 2. sjednici Općinskog vijeća Općine Davor održanoj 12. travnja 2019. godine Općinsko vijeće Općine Davor izglasava Odluku o izmjeni i dopuni Odluke o plaći, naknadama i ostalim pravima dužnosnika Općine Davor na osnovu koje se povećava koeficijent za obračun plaće općinskog načelnika koji svoju dužnost obavlja profesionalno, koji temeljem navedene Odluke od toga trenutka iznosi 3,45.

Sukladno tome, navodi da mu je u svibnju 2019. isplaćena plaća u skladu s novim koeficijentom od 10.817,39 kuna neto, odnosno 14.762,55 bruto, kao umnožak osnovne bruto plaće i postotnog iznosa minulog rada; plaća isplaćena u lipnju 2019. godine također je nešto veća i u tom trenutku iznosila je 10.856,90 kuna neto, odnosno 14.829,66 bruto, dodaje. Nadalje ističe da je navedeno povećanje uzrokovano uvećanjem minulog rada za 0,5% koji se obračunava za svaku navršenu godinu radnog staža, dok je do kraja 2019. godine plaća ostala na istoj razini za sve mjesece.

U 2020. godini neto plaća povećava se na 10.909,70 kuna, navodi dužnosnik i dodaje da je uzrok povećanja bila porezna promjena na razini države od 01. siječnja 2020. godine, odnosno povećanje osnovnog osobnog odbitka sa 3.800 na 4.000 kuna. I u 2020. godini, uvećava se plaća isplaćena u lipnju na 10.949,21 kuna neto radi povećanja minulog rada za 0,5% kao i za svaku navršenu godinu radnog staža, a ista razina plaća zadržala se sve do kraja 2020. godine, navodi dužnosnik.

U skladu sa svime navedenim, izjavljuje da nema niti je ikada imao namjeru skrivati ili na bilo koji način manipulirati podatkom o primanjima, nego je isključivi razlog nepodnošenja promjena u imovinsku karticu u navedenom razdoblju manjak upućenosti u procese podnošenja i prijave promjena na kartici (imovinske kartice u to vrijeme podnosio je isključivo nakon stupanja na dužnost 2017. i 2021. godine) i osobni nemar izazvan ponajviše količinom konkretnih obaveza koje je na sebe preuzeo stupanjem na dužnost kao načelnik. Tome u prilog ide i činjenica da je primjenom novog Zakona o sprječavanju sukoba interesa od 25. prosinca 2021. redovno podnosio imovinske kartice sa ažurnim podacima relevantnima za razdoblje podnošenja, ističe dužnosnik.

Vezano za navod iz prijave koji se odnosi na vrijednost nekretnine, kuće s okućnicom, u iznosu 350.000,00 kuna, dok vrijednost iste navodno iznosi 1.000.000,00 kuna, očituje se da je iznos naveden u imovinskoj kartici od 350.000,00 kuna iznos koji je izdvojio u trenutku izgradnje kuće prije 17 godina, točnije 2006. godine. Od dana izgradnje pa sve do danas na spomenutoj nekretnini nisu izvršavane nikakve dogradnje ili prenamjene u bilo kojem drugom smislu koje bi za posljedicu imale povećanje vrijednosti nekretnine, upravo suprotno, nekretnina se kako vrijeme prolazi neprekidno amortizira, navodi dužnosnik. Nadalje, ističe da je približna tržišna vrijednost relativna i nije ista ukoliko ju procjenjuje banka, potencijalni kupac ili ovlaštena osoba. Mišljenja je da jedinu valjanu procjenu realne tržišne vrijednosti nekretnine mogu donijeti samo visokokvalificirane ovlaštene osobe, sudski vještaci i stalni sudski procjenitelji čije usluge za potrebe popunjavanja imovinske kartice zasigurno ne bi bile neznatne.

U prilog iznesenih navoda dužnosnik je 16. studenog 2023. dostavio i Odluku o izmjeni i dopuni Odluke o plaći, naknadama i ostalim pravima dužnosnika Općine Davor te analitičke kartice plaće.

Napominje se kako je kroz višegodišnju praksu utemeljen stav Povjerenstva kako bitna promjena u imovini u pogledu primitaka dužnosnika predstavlja promjena od najmanje 10 %. Slijedom iznesenog, ako se radi o ostvarenom prihodu od nesamostalnog rada koji je dužnosnik prijavio na godišnjoj razini i ako dužnosnik nastavi i u sljedećoj godini primati iznos od istog isplatitelja po istoj osnovi mora prijaviti promjenu ukoliko je iznos za više od 10 % manji ili veći od prethodno prijavljenog iznosa u zadnjem podnesenom izvješću o imovinskom stanju dužnosnika. Ako je u određenoj godini dužnosnik prestao ostvarivati isplate koje je prethodno prijavio, potrebno je u izvješću o imovinskom stanju dužnosnika prijaviti kako iste više ne ostvaruje (potrebno ih je izbrisati).

Imajući u vidu okolnosti iz navedene prijave protiv dužnosnika Đure Anđelkovića, Povjerenstvo u postupku redovite provjere razmatra točnost podataka dužnosnika u podnesenim izvješćima o imovinskom stanju dužnosnika u odnosu na ostvarene prihode od nesamostalnog rada za vrijeme obnašanja javne dužnosti.

Sukladno svemu navedenom, dužnosnik dostavljenim očitovanjem nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na nerazmjer između prijavljene imovine iz izvješća o imovinskom stanju dužnosnika podnesenog 10. srpnja 2017. i stanja imovine kako proizlazi iz podataka pribavljenih od nadležnih tijela, i to:

- u dijelu podataka „Primanja na mjesečnoj razini od dužnosti za koju se podnosi izvješće o imovinskom stanju“ u kojima je prijavljena mjesečna plaća u neto iznosu od 8.900,70 kn, odnosno na godišnjoj razini u iznosu od 106.808,40 kn, dok iz pribavljenih podataka proizlazi je dužnosnik u 2019. primio neto plaću u ukupnom iznosu od 122.022,89 kn, a u 2020. neto plaću u ukupnom iznosu od 131.140,17 kn.

Stoga navodi koje je dužnosnik iznio u svojem očitovanju u tom dijelu ne opravdavaju utvrđeni nerazmjer u smislu odredaba članka 26. i 27., vezano uz članke 8. i 9. ZSSI-a te je Povjerenstvo donijelo odluku kao u točki I. izreke, jer nije utvrđeno da bi podaci u plaći navedeni u izvješću odgovarali stvarno ostvarenoj plaći dužnosnika za 2019. i 2020. godinu, odnosno da bi podaci koje je u postupku redovite provjere bili pogrešno utvrđeni u pogledu njezine visine.

Navedene povećane iznose plaće ostvarene na godišnjoj razini dužnosnik je trebao navesti u izvješćima o imovinskom stanju koja se podnose povodom bitne promjene istekom godine u kojoj je promjena u plaći nastala, odnosno istekom 2019. i 2020., sukladno članku 8. stavku 2. ZSSI-a, a s obzirom da to nije učinio, jer je podnio izvješće povodom ponovnog stupanja na istu dužnost tek 24. lipnja 2021., kao referentan podatak za ove godine uzimaju se podatci o visini plaće iz zadnjeg referentnog izvješća podnesenog u 2017. godini, koji prema podacima o plaći pribavljenima od nadležnog tijela ne odgovara stvarnom iznosu povećane visine plaće dužnosnika, koju je propustio prijaviti Povjerenstvu.

Slijedom navedenog, Povjerenstvo utvrđuje kako obveznik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika te je utvrđen nesklad te je Povjerenstvo donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 27. Povjerenstvo može izreći sankciju obustave isplate dijela neto mjesečne plaće i javno objavljivanje odluke Povjerenstva.

Prilikom izricanja vrste sankcije, Povjerenstvo je kao okolnost koja opravdava izricanje sankcije obustave isplate dijela neto mjesečne plaće ocijenilo da se radi o dvije uzastopne godine za koje nije prijavio promjenu u visini ostvarene plaće, dok je kao okolnost koja umanjuje dužnosnikovu odgovornost uzelo u obzir to da mu Povjerenstvo do sada nije izricalo sankciju za povredu odredaba ZSSI-a, kao i da se radi o relativno manjem novčanom iznosu nerazmjera prijavljene imovine i imovine s utvrđenom u postupku provjere.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 530,00 do 1.326,00 eura, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i eventualna naknada plaće nakon prestanka obnašanja dužnosti.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena minimalna propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 300,00 eura koja će trajati 3 mjeseca, a izvršit će se u 3 jednaka uzastopna mjesečna obroka, svaki u pojedinačnom iznosu od 100,00 eura.

Slijedom navedenog, odlučeno je kao u točki II. izreke.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Đuro Anđelković, osobnom dostavom
2. Objava na internetskoj stranici Povjerenstva
3. Pismohrana